Diari Oficial de la Generalitat Valenciana


Sumari del DOGV 2732, del 22-04-1996 (1996/837973)

ORDRE 16 d'abril de 1996, del conseller d'Obres Públiques, Urbanisme i Transports, per la qual regula les subvencions per a l'elaboració d'expedients d'homologació de plans i normes subsidiàries vigents en els municipis de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/16/(1)/dof/vci/html**

### Dades del document

Número de DOGV
:   2732

Data del DOGV
:   22-04-1996

Secció del DOGV
:   DISPOSICIONS GENERALS

Número del document
:   1996/837973


Data del document
:   16-04-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE 16 d'abril de 1996, del conseller d'Obres Públiques, Urbanisme i Transports, per la qual regula les subvencions per a l'elaboració d'expedients d'homologació de plans i normes subsidiàries vigents en els municipis de la Comunitat Valenciana.   
L'entrada en vigor de la Llei 6/1994, de 15 de novembre, de la Generalitat Valenciana, reguladora de l'Activitat Urbanística, ha comportat una important innovació en l'ordenament jurídic urbanístic que s'aplicava anteriorment.  
A pesar que la disposició transitòria primera de la llei esmentada no obliga els municipis a promoure expedients d'adaptació del seu planejament a les determinacions d'aquesta, sí que estableix la possibilitat que els ajuntaments demanen a la conselleria competent en urbanisme que declare l'homologació dels seus plans o normes subsidiàries vigents.  
Aquesta homologació, encara que té un caràcter potestatiu, cal en els municipis que tinguen normes subsidiàries del tipus B, i fins i tot plans generals d'ordenació urbana, ja que sense ella no es poden elaborar, tramitar i aprovar nous plans parcials en sòl apte per a urbanitzar o en sòl urbanitzable no programat sense programa d'actuació urbanística aprovat.  
A més, l'homologació obri la possibilitat perquè els ajuntaments puguen aprovar definitivament plans parcials i de reforma interior que no siguen un mer desenvolupament ajustat de les previsions contingudes en el planejament general vigent.  
Aquestes circumstàncies aconsellen que la Conselleria d'Obres Públiques, Urbanisme i Transports incentive i motive els ajuntaments a tramitar expedients d'homologació, a fi de propiciar l'efectiu desenvolupament de les previsions contingudes en els plans i normes vigents i, al seu torn, puguen exercir plenament les potestats d'aprovació atorgades per la llei.  
Per això, en l'interès de col·laborar amb els ajuntaments en la tasca planificadora i de gestió urbanística, de conformitat amb les atribucions contingudes en els articles 35.e i 44 de la Llei 5/1983, de 30 de desembre, del Govern Valencià,  
ORDENE:  
Article 1. Finalitat de la subvenció  
Convocar la concessió d'ajudes per als ens locals que demanen la redacció d'expedients d'homologació dels seus plans o normes subsidiàries a les determinacions contingudes en la Llei Reguladora de l'Activitat Urbanística.  
Article 2. Import màxim i finançament  
Aquestes ajudes, la dotació global de les quals és de vint milions de pessetes (30.134.398 PTA), seran sufragades a càrrec del pressupost de la Generalitat Valenciana per a l'exercici de 1996, programa 432.10, «Ordenació del territori i urbanisme», línia de subvenció amb codi comptable 2, «Ajudes al planejament urbanístic».  
Article 3. Beneficiaris  
Podran demanar aquestes ajudes els ajuntaments de la Comunitat Valenciana que justifiquen la necessitat de redacció d'expedients d'homologació del seu planejament general i la insuficiència de mitjans econòmics i tècnics per a tirar-lo endavant.  
Article 4. Sol·licituds  
Les sol·licituds de les corporacions locals interessades aniran adreçades al director general d'Urbanisme i Ordenació Territorial, i es presentaran en les dependències del registre general de la Conselleria d'Obres Públiques, Urbanisme i Transports, a l'avinguda de Blasco IbáÑez, 50, CP 46783, València, en els serveis territorials d'Urbanisme d'Alacant, Castelló i València, de la Conselleria d'Obres Públiques, Urbanisme i Transports, o per qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
Article 5. Contingut de les sol·licituds  
En l'escrit de sol·licitud, caldrà fer constar aquests extrems:  
1. Ens local que ho demana i nombre d'habitants de dret.  
2. Proposta d'honoraris per als treballs d'elaboració d'expedient d'homologació.  
3. Justificació de la necessitat d'emprendre la seua elaboració.  
Article 6. Documentació que cal aportar juntament amb la sol·licitud  
A l'escrit de sol·licitud caldrà adjuntar necessàriament la següent documentació:  
1. Acord del ple de l'ajuntament corresponent que comprèn aquests punts:  
a) Facultar el president de l'entitat local de què es tracte per a sol·licitar a la Conselleria d'Obres Públiques, Urbanisme i Transports, l'ajuda necessària per a la redacció de l'expedient d'homologació del seu planejament general vigent, i també per a subscriure tots els documents que es puguen derivar de l'execució d'aquest.  
b) Compromís d'acceptació futura de la subvenció demanada en els termes en què es pogués concedir, si resultaven beneficiaris.  
Sense perjudici del que estableix el paràgraf precedent, la corporació local que rep la subvenció podrà, en el cas que la quantia de la subvenció no li permeta emprendre efectivament la redacció del pla, renunciar a l'acord expressat en favor seu, cosa que haurà de comunicar en el termini inexorable dels 10 dies hàbils següents al de la recepció de la notificació d'aquest acord, cas en què la Conselleria d'Obres Públiques, Urbanisme i Transports efectuarà les gestions necessàries per a alliberar el crèdit disposat. Aquesta comunicació haurà d'adreçar-se al director general d'Urbanisme i Ordenació Territorial, i es cursarà a través del Registre General de documents d'aquesta conselleria.  
c) Compromís de notificar a la Direcció General d'Urbanisme i Ordenació Territorial d'aquesta conselleria, en el termini mínim establert en la Llei 13/1995, de 18 de maig, de Contractes de les Administracions Públiques a partir de la notificació de la subvenció, la tramitació i adjudicació de l'expedient contractual.  
d) Manifestació expressa que es coneixen i accepta que la quantitat amb què la conselleria puga subvencionar no es veurà incrementada per cap motiu, i anirà, conseqüentment, a càrrec de l'entitat local beneficiària el finançament i el pagament de l'addicional necessari.  
e) Manifestació expressa que es coneixen i accepten tots els requisits que s'estableixen en aquesta ordre, i també que l'incompliment d'aquests facultarà la Conselleria d'Obres Públiques, Urbanisme i Transports per a revocar la subvenció concedida, cosa que implicarà l'obligació de tornar les quantitats que s'hagen pogut cobrar per part de l'entitat beneficiària.  
2. Memòria justificativa i càlcul d'honoraris, amb l'IVA inclòs, per a l'elaboració dels treballs, que es determinaran atenent el contingut de la documentació exigible que figura en la Instrucció 1/1996, del director general d'Urbanisme i Ordenació Territorial, sobre homologació de plans d'urbanisme a la Llei 6/1994, i també a la complexitat del municipi des del punt de vista urbanístic.  
3. Dades d'identificació fiscal i bancaris de l'entitat sol·licitant tals com: número del compte al qual es vol que s'efectuen les transferències, en cas de ser subvencionades, titularitat d'aquesta, identificació de l'entitat bancària o caixa d'estalvis, i domicili d'aquesta.  
4. Calendari de terminis per a l'elaboració i tramitació municipal de l'expedient d'homologació objecte de les ajudes, la durada màxima del qual no serà de més de sis mesos comptats a partir de la firma del contracte fins la seua presentació en els registres dels serveis territorials d'Urbanisme d'Alacant, Castelló i València, als efectes de la seua aprovació definitiva.  
Article 7. Termini de presentació de les sol·licituds  
El termini de presentació de sol·licituds i de la documentació exigida serà de 30 dies naturals, comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
Article 8. Criteris de concessió  
Per a la concessió de les ajudes s'aplicaran els següents criteris:  
1. Necessitats reals i justificades de procedir a l'elaboració de l'expedient d'homologació.  
2. Tipus d'instrument de planejament general vigent i data d'aprovació.  
3. Nombre d'habitants de fet i de dret del municipi.  
4. La relació del pressupost de l'ajuntament i els habitants del municipi.  
5. Es primaran les sol·licituds que vagen acompanyades per un calendari de terminis que comporten una major celeritat i eficàcia en l'aprovació dels treballs, i amb un contingut que s'ajuste a l'establert en la Instrucció 1/1996, de la Direcció General d'Urbanisme i Ordenació Territorial, esmentada anteriorment.  
El nombre total de municipis subvencionats s'establirà segons siguen les disponibilitats pressupostàries fins esgotar la dotació global de 11.694.620 de pessetes. No obstant això, les sol·licituds no incloses en l'acord de concessió quedaran a disposició de la Conselleria d'Obres Públiques, Urbanisme i Transports i podran ser tingudes en compte per a futures convocatòries d'ajudes en cas d'ampliació pressupostària.  
Els ajuntaments que, a l'entrada en vigor de aquesta ordre, tinguen concedida alguna altra subvenció per part de la Conselleria d'Obres Públiques, Urbanisme i Transports, a càrrec de la línia de subvenció amb codi comptable 2, «Ajudes al planejament urbanístic», del programa 432.10, «Ordenació del territori i urbanisme», del pressupost de la Generalitat Valenciana corresponent a exercicis anteriors, no podrà ser objecte d'una nova subvenció a l'empara d'aquesta ordre, sense perjudici del que estableix el paràgraf anterior.  
Article 9. Quanties subvencionades  
La quantia de la subvenció per a cada ajuntament seleccionat s'establirà de la manera següent:  
a) El 50% de l'import global dels honoraris tècnics, amb l'IVA inclòs.  
b) En qualsevol cas, la quantitat subvencionada no podrà superar el milió (1.000.000) de pessetes per municipi.  
Article 10. Pagament de les ajudes  
El pagament de les ajudes concedides es farà en aquestes fases:  
1ª Un 15% de l'import anual com a anticipació en el moment de la concessió.  
2ª Un 70% quan l'ajuntament adopte l'acord pel qual se sotmet l'expedient d'homologació a informació pública.  
3ª El 15% restant es pagarà una vegada conclòs el termini d'informació pública i redactat l'informe a les al·legacions presentades o, si és el cas, certificació del secretari de l'ajuntament en què conste l'absència d'al·legacions.  
La Conselleria d'Obres Públiques, Urbanisme i Transports farà efectives directament les ajudes en favor de l'entitat beneficiària mitjançant l'aportació de factures aprovades de les despeses.  
Article 11. Resolució i formalització  
La resolució del conseller d'Obres Públiques, Urbanisme i Transports que esgote el procediment, s'adoptarà a proposta del director general d'Urbanisme i Ordenació Territorial, i es notificarà als peticionaris de les subvencions.  
El termini màxim de resolució del procediment serà de 3 mesos comptats des de l'acabament del termini per a la presentació de les sol·licituds, transcorregut el qual sense que hi haja una resolució expressa, es consideraran desestimades per silencia administratiu.  
La recepció de la notificació de la resolució de concessió serà suficient per a perfeccionar els drets i les obligacions de les parts sense necessitat d'ulteriors formalitats. Juntament amb aquesta, la Direcció General d'urbanisme i Ordenació Territorial trametrà els plecs de condicions tècnico-administratives que regiran en els procediments d'adjudicació dels contractes entre l'ajuntament i els equips redactors.  
DISPOSICIó ADDICIONAL  
única. Actualització d'ordres en vigor sobre subvencions a planejament  
Mitjançant aquesta ordre es modifiquen determinats articles d'altres ordres anteriors de la Conselleria d'Obres Públiques, Urbanisme i Transports, que regulen concessions d'ajudes per a planejament, atès que els ajuntaments beneficiaris d'aquestes s'han vist obligats a adaptar les determinacions contingudes en les noves lleis urbanístiques que es van promulgar amb posterioritat (Llei 4/1992, de la Generalitat Valenciana, de Sòl No Urbanitzable, i la Llei 6/1994, de la Generalitat Valenciana, Reguladora de l'Activitat Urbanística), circumstància que aconsella anticipar la darrera fase de pagament de les ajudes.  
1r L'article 8.c de l'Ordre de 29 de juny de 1990, de la Conselleria d'Obres Públiques, Urbanisme i Transports, DOGV del 17 de juliol de 1990, queda redactat d'aquesta forma:  
«c) El 15% restant es pagarà una vegada concloga el període d'informació pública i s'haja redactat l'informe a les al·legacions presentades, o, si és el cas, certificat del secretari de l'ajuntament en què s'acredite l'absència d'al·legacions».  
2n L'article 8.c de l'Ordre de 22 de febrer de 1991, de la Conselleria d'Obres Públiques, Urbanisme i Transports, DOGV del 4 de març de 1991, queda redactat d'aquesta manera:  
«c) El 15% restant es pagarà una vegada concloga el període d'informació pública i s'haja redactat l'informe d'al·legacions presentades o, si és el cas, certificació del secretari de l'ajuntament en què s'acredite l'absència d'al·legacions.»  
3r L'article 9.c de l'Ordre de 26 de febrer de 1992, de la Conselleria d'Obres Públiques, Urbanisme i Transports, DOGV del 26 de març de 1992, queda redactat d'aquesta forma:  
«c) El 455 restant es pagarà una vegada acabat el període d'informació pública i redactat l'informe d'al·legacions presentades o, si és el cas, certificació del secretari de l'ajuntament en què s'acredite l'absència d'al·legacions».  
DISPOSICIONS FINALS  
Primera  
S'autoritza el director general d'urbanisme i Ordenació Territorial perquè dicte, dins l'àmbit de les seues competències, les resolucions oportunes per a l'aplicació i el desplegament d'aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Contra aquesta ordre, que esgota la via administrativa, es podrà interposar un recurs contenciós administratiu, davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'aquesta en el Diari Oficial de la Generalitat Valenciana.  
Per a la interposició del recurs caldrà que prèviament el recurrent ho comunique a aquest òrgan. Tot això, de conformitat amb els articles 57.2.f i 58 de la Llei Reguladora de la Jurisdicció Contenciosa Administrativa, de 27 de desembre de 1956, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que es puga presentar qualsevol altre recurs que es considere oportú.  
València, 16 d'abril de 1996.  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO


Còpia Permalink ELI